Sheriff Rick Grimes blir skutt under en skuddveksling, og havner i koma. Når han våkner, oppdager han at sykehuset er forlatt og ødelagt. En global epidemi er brutt ut, og har gjort størstedelen av befolkningen til zombie-lignende skapninger. Han kommer seg hjem, men finner huset sitt tomt. Et par overlevende han møter forteller ham om katastrofen og sender ham mot byen Atlanta, som skal være beskyttet av militæret. Når Rick ankommer byen finner han ut at dette ikke lenger er tilfellet, og må søke tilflukt fra zombiene i en forlatt stridsvogn. Gjennom radioen i stridsvognen får han kontakt med en annen overlevende, Glenn. Han leder Rick til gruppen sin som leter etter forsyninger. De kommer seg til slutt ut av byen og tilbake til en leir hvor Rick finner sin kone og sønn. Leiren er dessuten ledet av Ricks gode venn og tidligere kollega Shane Walsh.